Ulla Tørnæs (V), 2000-10-05:
Det, der er sagen, kan jeg sige til hr. Søren Søndergaard,
er præcis, at mange danskere er bekymret for, om EU er ved at udvikle sig til Europas Forenede Stater, og for netop at imødegå den her bekymring og for at understrege, at dette ikke er tilfældet, finder vi det særdeles relevant, at der sker en præcisering af, hvilke opgaver der ligger i nationalt regi, og hvilke opgaver der ligger i EU-regi.
Jeg forstår ikke, hvis Enhedslisten kan være imod et sådant forslag om en klar opgavefordeling imellem nationalstaterne og EU.
Undskyld.
Først flår skatteministeren danskerne alt det, der overhovedet formås - intet er for småt til skatteministeren - og dernæst uddeler man milde gaver i et inderligt håb om, at vælgerne vil huske det på valgdagen.
Det er bare for tydeligt, at regeringen kun tænker på dens eget genvalg. Taburetkløe er et elendigt udgangspunkt for at forvalte et moderne velfærdssamfund.
Visioner og forståelse for almindelige menneskers problemer havde været en mere passende drivkraft.
Man kan ikke forvalte et moderne velfærdssamfund, når taburetkløen bliver udpræget.
Når det er åbenlyst for enhver, at man ikke længere har noget projekt, men blot sidder med det ene formål at strække den søde tid blot lidt længere.
Regeringen har et problem: Befolkningen tror den ikke, og regeringen ved det godt.
Derfra kommer dybest set handlingslammelsen.
Og den onde cirkel er en realitet.
Af frygt for at støde vælgere fra sig sætter regeringen sig med hænderne i skødet, og samtidig eskalerer samfundets problemer.
Det er næsten ikke til at bære.
Vi ved jo godt, at regeringens manglende vilje til forandring og udvikling af velfærdssamfundet skyldes regeringens utallige løftebrud, hvor pinsepakken og efterlønsgarantien stadig klæber til regeringens omdømme, men
også løfterne om behandlingsgaranti og børnepasningsgaranti.
Eller hvad med det rummelige arbejdsmarked, som stadig kun har givet mere arbejde til alle projekt- og kursusmagerne, men som reelt har medført en stigning i antallet af svage ledige?
Det var jo heller ikke uden grund, at mange trak på smilebåndet, da det for nylig kom frem, at statsministeren ønskede at udstede endnu en garanti.
Denne gang var det folkepensionen.
Jo, løftebruddene har ødelagt regeringens troværdighed, og de gør det selvsagt vanskeligt for regeringen at fremlægge nye og visionære ideer og tanker om, hvordan det danske samfund skal indrettes i det 21. århundrede.
Hvordan skal vi tackle de nye udfordringer, som den nye økonomi giver?
Her hører vi kun fine ord, her er ikke andet end varm luft og intet konkret indhold.
Venstre har i lighed med tidligere år fremsat oplæg til finanslov for år 2001.
Under overskriften »Tid til forandring« er vi kommet med en række meget konkrete bud på løsninger af konkrete problemer i det danske samfund.
Vi vil et bedre samfund, et samfund, hvor mennesket er frem for systemet.
Lad mig her kort redegøre for et par af Venstres forslag til et bedre samfund.
Venstre vil indføre et skattestop.
Der skal indføres et stop ved stigninger i skatter og afgifter.
På længere sigt skal skatterne sænkes.
Det skal kunne betale sig at arbejde og yde en ekstra indsats.
Det danske skattetryk er alt for højt.
Skatteministeren indkasserer 70 øre, hver gang der bliver tjent 1 krone, og den danske befolkning har opdaget det. Vores sande arbejdsgiver er skatteministeren.
Fra mandag morgen til torsdag eftermiddag går med at tjene penge til skatteministeren.
Først herefter tjenes penge til huslejen, de daglige fornødenheder osv. osv. Venstre vil ikke acceptere, at man fortsat risikerer at havne på en venteliste frem for at komme i behandling.
Med en økonomisk saltvandsindsprøjtning til sundhedssektoren på 1,5 mia. kr. vil vi sikre, at patienter kommer i behandling.
Pengene skal følge patienten.
Den enkelte patient skal have ret til selv at vælge, hvor man ønsker at blive behandlet.
Det frie valg skal omfatte et privathospital eller et hospital i udlandet.
Det skal ikke være tegnebogens størrelse, der afgør det frie valg.
Det er fuldstændig grotesk, at vi i dagens Danmark har drevet det så vidt, at vi kan få skattefradrag for silikonebryster, mens vi bliver beskattet, når en arbejdsgiver betaler for behandling på et privathospital.
Det er da så vanvittigt, at selv skatteministeren må kunne se det uholdbare heri.
Vi vil give borgerne øget frit valg.
Ved at give borgerne en valgmulighed vil vi styrke kvaliteten i den offentlige sektor.
Vi ved jo, at borgerne ønsker selv at vælge og tilrettelægge hverdagen ud fra personlige og individuelle ønsker og krav.
Tiden er ganske enkelt løbet fra ensrettede socialdemokratiske løsningsmodeller.
Plejen af ældre skal foregå med respekt.
Vi ønsker en ældrepleje, der indrettes efter de ældres behov, og så skal de ældre sammen med deres familie selv kunne vælge plejehjem eller plejebolig, når de ikke længere kan klare sig i eget hjem. Børnefamilierne skal frit kunne vælge mellem flere pasningsmuligheder.
Skæve arbejdstider må ikke betyde, at man ikke kan få sit barn passet i en institution.
Det skal være muligt at vælge en privat pasning, ung i huset, eller for den sags skyld selv at gå hjemme for at passe sine børn med tilskud fra kommunen.
I det nye vidensamfund er en veluddannet arbejdsstyrke forudsætningen for, at Danmark kan klare sig i en stadig mere globaliseret verden.
Børnene er Danmarks fremtid, og de skal have de bedste betingelser for at klare sig i en fremtid med nye teknologier og hård international konkurrence.
Derfor vil vi styrke undervisningen i dansk og matematik.
Folkeskolen skal op på et internationalt niveau.
Vi skal kunne måle os med de bedste i verden.
Vi vil have mere kvalitet inden for forskning.
Forskning på et højt internationalt niveau er af afgørende betydning for erhvervslivets bestræbelser på gennem innovation at opnå produktivitetsforbedringer.
Derfor kan vi under ingen omstændigheder acceptere den øgede beskatning af erhvervslivet, som regeringen har lagt op til med finanslovforslaget for næste år, og vi har med stor glæde noteret os, at også Det Radikale Venstre finder det forkert at pålægge erhvervslivet nye byrder i form af 1,3 mia. kr. i ekstra skat.
Derimod er vi meget skuffede over, at regeringen totalt har glemt visionerne og pejlemærkerne fra regeringens erhvervsredegørelse dk21, og vi har svært ved at se, hvordan målene skal kunne blive til virkelighed med den erhvervspolitik, regeringen fører.
For hvordan skal Danmark f.eks. blive blandt de fem mest innovative lande i OECD
, når omfanget af den offentlige forskning i Danmark ligger betydeligt under det tilsvarende niveau i Sverige, Finland, Frankrig og Tyskland eller for den sags skyld andre EU-lande, vi normalt sammenligner os med.
Og hvordan skal Danmark f.eks. fastholde sin samlede markedsandel, når regeringen bliver ved med at vælte politisk bestemte omkostninger og administrative byrder over på erhvervslivet?
Vold og voldtægt skal straffes hårdere.
Det er afgørende for vores retsbevidsthed, at der straffes med fasthed og konsekvens.
Man skal yde, før man kan nyde.
Som udlænding skal man have været bosat i Danmark i 7 år, før man kan få fuld kontanthjælp.
Gennem et optjeningsprincip ønsker vi at sikre, at udlændinge først får fuld kontanthjælp, når de har ydet deres bidrag til det danske samfund.
Vi kan imidlertid frygte, at ministeren ikke får den nødvendige opbakning, da der som bekendt ikke blev fulgt op på de udtalelser, indenrigsministeren kom med i forbindelse med den socialdemokratiske kongres. I Venstre har vi et godt tilbud til regeringen.
Vi vil gerne tilbyde regeringen bistand til at nedbringe ventelisterne, forbedre konkurrenceevnen, sikre en bedre udnyttelse af de offentlige ressourcer.
Ja, Venstres politik er klar, og vi er parat til at bidrage til løsningen af de problemer, vi står over for.
Vi ser frem til et godt samarbejde i den kommende folketingssamling.